**Информация за медиите**

**31.03.2023 г**

**РЕЗЮМЕ**

**НА ГОДИШНИЯ ДОКЛАД ЗА ДЕЙНОСТТА НА КЕВР ПРЕЗ 2022 Г.**

Приоритет на Комисията в **сектор „Електроенергетика“** през 2022 г. беше минимизиране на последиците от драстичния скок на цените на електрическата енергия и природния газ, което постави на изпитание българската енергетика, индустрията и битовите потребители. За да отговори на тези предизвикателства Комисията прие промени в Правилата за търговия с електрическа енергия и в Правилата за работа на организиран борсов пазар на електрическа енергия, с които беше реформиран пазарът на балансиращи услуги. Въвеждането на 15-минутен интервал на сетълмент и 15-минутни продукти за търговия на пазара „В рамките на деня“ доведе до по-справедливо разпределение на разходите за небаланси между търговските участници на пазара и гарантиране на енергия на поносими цени.

В ценовите си решения през периода Комисията приложи балансиран и консервативен подход с цел да не допусне резки ценови изменения. Тарифите на електрическата енергия за регулирания пазар през 2022 г. останаха без значителна промяна - за битовите клиенти се увеличиха с 3,4%. **В сектор „Топлоенергетика“** Комисията положи усилия да ограничи увеличението на цените на топлинната енергия през отоплителния сезон, въпреки драстичното повишение на цената на природния газ и на емисиите въглероден диоксид. Независимо от утежняващите фактори регулаторът успя да сведе поскъпването на топлинната енергия за битовите потребители до 29,73% средно за цялата страна. С намалението на ДДС върху топлинната енергия - от 20% на 9%, реалното увеличение на цената беше 17,84%.

През 2022 г. продължиха проверките на лицензираните дружества. Бяха проверени пет електроразпределителни дружества и три топлофикационни дружества, извършени бяха и извънредни проверки след сигнали от институции и граждани за влошено качество на предоставяните услуги. По 1354 от постъпилите жалби в сектор „Електроенергетика“ бяха образувани административни производства.

Приоритетна задача на КЕВР през 2022 г. беше упражняване на правомощията по **Регламент 1227/2011 REMIT.** Регулаторът установи нарушение на чл. 5 от Регламента и наложи имуществени санкции на шест енергийни дружества в общ размер 1 258 419 лв. Специализираната дирекция на Комисията продължава работата по други постъпили сигнали за евентуални злоупотреби и манипулации на борсовата търговия с електроенергия. Към края на 2022 г. по 43 от тях има образувани предварителни проучвания. С дейността си Комисията гарантира, че постигнатите цени на пазарите за търговия на едро с енергия са справедливи и отразяват взаимодействието между търсене и предлагане.

През 2022 г. усилията в сектор **„Природен газ“** бяха насочени към осигуряване на необходимите количества за нуждите на страната и овладяване на последиците от рязко нарастващите цени на синьото гориво на световните пазари. В тази ситуация ключово значение за постигане на най-благоприятни цени за българските потребители имаше въвеждането в търговска експлоатация на междусистемния газопровод IGB „България-Гърция“ на 1 октомври 2022 г. КЕВР даде своя значим принос в тази насока като в изключително кратки срокове прие важни регулаторни решения, с които се създаде правната възможност за старта на интерконектора. По новата междусистемна връзка България вече получава договорените количества от Азербайджан в размер на 1 млрд. куб. м. годишно, които покриват близо една трета от нуждите на страната и са фактор за формиране на благоприятни цени за домакинствата и за бизнеса. С издаването на лицензии за търговия с природен газ на 31 търговеца, пазарните участници в сектора станаха 75, което е важен фактор за повишаване на ликвидността и конкуренцията на пазара.

Годината беше важна за регулаторната политика в **сектор „ВиК услуги“.** Започна новият 5-годишен регулаторен период 2022-2026 г. и Комисията в ускорени срокове одобри бизнес плановете и цените на услугите на 30 ВиК оператора. След извършени планови проверки на 38 ВиК дружества регулаторът измени одобрените цени на ВиК услуги за 2023 г., като отчете изпълнението на инвестициите и на показателите за ефективност. Извършена беше цялостна регулаторна оценка на ВиК сектора и беше приет Годишен доклад и Сравнителен анализ за 2021 г.

Сред предстоящите задачи на КЕВР за 2023 г. са запазване на предвидимостта и стабилността в секторите, които са в обхвата на нейните регулаторни правомощия. В условията на енергийна трансформацияКомисията ще продължи да прилага обективни регулаторни механизми и да не допуска резки изменения на цените за регулирания пазар, с цел да предпази българските потребители от ценови шокове. Приоритетно значение за регулатора има възпрепятстването на нарушения на регламента REMIT, за да се гарантират справедливи борсови цени на електрическа енергия и природен газ.

Протичащата енергийна трансформация и свързаните с нея промени в структурата на пазара на електроенергия неизбежно налагат изменения в националната регулаторна политика, изискващи законодателни промени. Комисията има готовност да вложи целия си експертен капацитет в изготвянето на регулаторна рамка, отговаряща на новите предизвикателства. Очакваната промяна в дизайна на европейския енергиен пазар ще повиши защитата на потребителите от скок на енергийните цени и ще ограничи възможностите за потенциални пазарни манипулации.

Със своите решения и с цялостната си дейност независимият регулатор отстоява интересите на обществото, спазвайки принципите на законност, справедливост, защита на националния интерес, икономическа логика и прозрачност.